
[bookmark: TextBodyBegin]Европейският парламент,
–	като взе предвид член 150, параграф 5 и член 136, параграф 4 от своя Правилник за дейността,
А.	като има предвид, че Жозеф Фигейра Мартен, който има двойно белгийско и португалско гражданство и е изследовател в областта на хуманитарните науки, работещ за неправителствената организация FHI 360, беше отвлечен на 26 май 2024 г. в Централноафриканската република (ЦАР) от групата „Вагнер“, докато работеше по проект за развитие, и по-късно беше предаден на органите на ЦАР;
Б.	като има предвид, че той беше държан и изтезаван в OCRB (Централна служба за борба с бандитизма) в Банги при строг тъмничен режим в съоръжение, управлявано от „Вагнер“; като има предвид, че той е бил задържан в продължение на повече от година при нечовешки условия без достъп до медицински грижи и без съдебен процес;
В.	като има предвид, че на 4 ноември 2025 г. наказателен съд в Банги призна г-н Мартен за виновен за престъпления, включително съучастие в престъпна конспирация и подкопаване на държавната сигурност, осъди го на 10 години принудителен труд и на това да заплати 50 милиона CFA-франка като обезщетение за причинени вреди и гражданскоправно обезщетение въз основа на неоснователни обвинения;
1.	припомня, че в своята резолюция от 10 юли 2025 г.[footnoteRef:1] Парламентът поиска незабавното и безусловно освобождаване на г-н Мартен; изразява съжаление относно продължаващото несъобразяване от страна на органите на Централноафриканската република, което допълнително влошава положението му;  [1:  	Приети текстове, P10_TA(2025)0162.] 

2.	изисква органите на Централноафриканската република незабавно и безусловно да освободят г-н Мартен; подчертава, че продължаващото лишаване от свобода на гражданин на ЕС при тези обстоятелства остава неприемливо с оглед на сериозните опасения относно справедливия съдебен процес и справедливостта на производството;
3.	настоятелно призовава органите на Централноафриканската република незабавно да разрешат медицинската евакуация на г-н Мартен, с оглед на сериозното влошаване на здравословното му състояние и настъпването на увреждане на зрението, като междувременно гарантират незабавен и безпрепятствен достъп до специализирани медицински грижи, включително от независими лекари, и до правни консултации, консулска помощ и семейни посещения, при пълно спазване на международните стандарти в областта на правата на човека;
4.	призовава Комисията, ЗП/ВП и Съвета, в координация с Белгия и Португалия, да наложат целенасочени санкции, включително забрани за пътуване и замразяване на активи, на всички лица, отговорни за произволното задържане, малтретирането и осъждането на г-н Мартен, ако органите на Централноафриканската република продължават да нарушават неговите права;
5.	призовава за ad hoc командировка на Парламента в Централноафриканската република, за да се направи оценка на положението на г-н Мартен и да се увеличи натискът за неговото освобождаване;
6.	настоява всички съдебни производства, включително всички производства по обжалване, да спазват стриктно гаранциите за справедлив процес, залегнали в Международния пакт за граждански и политически права и националната правна рамка на Централноафриканската република, тъй като тяхното нарушаване съставлява нарушение на основните права;
7.	отново призовава Съвета да включи групата „Вагнер“ в списъка на терористичните организации;
[bookmark: _Hlk219889039][bookmark: _Hlk219888648]8.	подчертава задължението на ЕС и неговите държави членки да защитават хуманитарните работници и работниците в областта на развитието при всички обстоятелства и осъжда произволните им арести, задържане или наказателно преследване; подчертава, че подобни действия нарушават международното хуманитарно право и правата на хуманитарните работници;
9.	възлага на своя председател да предаде настоящата резолюция на Съвета, Комисията, ЗП/ВП, правителството и парламента на Централноафриканската република, Африканския съюз и Организацията на обединените нации.

